Poskantoor: skikking bereik oor mediese fonds - Solidariteit WêreldSolidariteit Wêreld
Tuis › Mediaverklarings › Poskantoor: skikking bereik oor mediese fonds
Poskantoor: skikking bereik oor mediese fonds
Solidariteit is verheug om aan te kondig dat Solidariteit, die Suid-Afrikaanse Poskantoor (SAPK) en Medipos vandag 'n ooreenkoms bereik het wat deur die arbeidshof in Johannesburg as 'n hofbevel bekragtig is. Solidariteit het 'n dringende aansoek teen die SAPK in die arbeidshof gebring om die SAPK te dwing om agterstallige mediesefondsbydraes van meer as R600 miljoen aan sy werknemers se mediese fonds, Medipos, oor te betaal.
Volgens Solidariteit sou hierdie werknemers van 1 Oktober af geen verdere voordele vanaf Medipos kon ontvang nie weens premies wat agterstallig was. Die SAPK het vir maande versuim om die volle ledebydraes namens sy werknemers aan die fonds oor te betaal terwyl die aftrekkings steeds op werknemers se salarisstrokies aangedui was. Die dringende aansoek sou vandag aangehoor word.
Solidariteit, die SAPK en Medipos het egter daarin geslaag om 'n ooreenkoms te bereik wat bepaal dat die SAKP sekere minimum maandelikse betalings aan Medipos moet betaal. Medipos het onderneem om in ruil vir die minimum betalings die werknemers se mediese dekking in stand te hou op voorwaarde dat die Raad op Mediese Skemas (RMS) die ooreenkoms goedkeur.
Die ooreenkoms bepaal verder dat indien die RMS nie toestemming vir die uitvoering van die ooreenkoms verleen nie, die hofaansoek weer aan die einde van November op die arbeidshof se rol geplaas sal word om aangehoor te word. Intussen sal geen werknemers van die SAPK en wat lid van Medipos is, se mediese eise vanaf 1 Oktober geweier word nie.
"Dit is verregaande dat Solidariteit hom tot die hof moes wend om die Poskantoor sodoende te dwing om sy verpligtinge na te kom. Die wanbestuur en korrupsie wat kenmerkend is van staatsentiteite en -departemente laat onskuldige werknemers daaronder ly terwyl bestuurslede en kaders telkens skotvry daarvan afkom. Hierdie wanpraktyke kan nie langer geduld word nie, daarom het en sal Solidariteit hom voortdurend tot die hof wend om seker te maak dat reg en geregtigheid geskied," sê Anton van der Bijl, hoof van Regsake by Solidariteit.
"Ons is verheug daaroor dat ons lede die voordele van hul mediese fonds sonder onderbreking sal kan bly geniet. Baie werknemers ly aan mediese toestande of moet operasies ondergaan wat deur die staking van hierdie voordele benadeel sou word. Dit is 'n oorwinning vir elke werknemer van SAPK en wat lid van Medipos Mediese skema is. So het Solidariteit daarin geslaag om nie net vir sy lede van hulp te wees nie, maar ook vir ander werkers wat by die SAPK werksaam is en lede van Medipos is. Ons sal egter steeds as waghond optree en ons lede se belange beskerm. Ons sal nie skroom om met verdere litigasie voort te gaan indien die SAPK versuim om sy verpligtinge na te kom nie," sluit Van der Bijl af.